Polestar runder 2.000 solgte og udvider herhjemme

Torsdag den 1. december runder Polestar en milepæl, når bil nummer 2.000 udleveres herhjemme. Det sker, når svensk-kineserne udvider med et nyt Space i Nærum udenfor København.

“Det er helt fantastisk, at vi allerede har nået vores milepæl om 2.000 Polestar 2-biler i Danmark efter kun halvandet år i markedet. Jeg er enormt stolt over den positive udvikling, og at vi i dag kan indvie et så flot og opsigtsvækkende Space her i Nærum,“ siger Henrik Bang, administrerende direktør for selskabet i Danmark.

Placeringen af det nye Space er ikke tilfældig. For selv om der er efterspørgsel efter elbiler i hele Danmark, flokkes bilister især i Nordsjælland om de rene elbiler. Her har bl.a. Rudersdal Kommune og Gentofte Kommune, ifølge De Danske Bilimportører, de senere år toppet listen over kommuner med flest privatejede elbiler.

Flere kommuner i Nordsjælland har ambitiøse klimaplaner. Det ses bl.a. hos netop Rudersdal Kommune, der har et klimamål om at være CO2-neutrale i 2040. For at nå det mål skal elbiler udgøre halvdelen af alle personbiler i kommunen i 2030.

[infogram id=”a43da16d-4e33-4849-ac59-e543b1d0c1ed” prefix=”zs0″ format=”interactive” title=”Polestar 2 I Danmark”]

Og netop de private bilister skal det svensk-kinesiske firma have bedre fat i. Ifølge Bilstatistik.dk er 1.267 af de i alt 1.875 Polestar 2, der var indregistreret herhjemme den 31. oktober, ejet af virksomheder.

For at lokke nysgerrige til det nye Space i Nærum har svensk-kineserne sørget for, at få den eksklusive performance-bil Polestar 2 BST edition 270 I butikken. Den vil kunne opleves i hele December. Prøveture i Polestar 2 kan bookes her.

Til næste år sendes SUV’en Polestar 3 på vejene.

Se vores anmeldelse her.
Polestar runder 2.000 solgte og udvider herhjemme